Pink Floyd Live at Pompeii

Pink Floyd Live at Pompeii () Adrian Maben zuzendaritzapean 1971an egindako pelikula da, Pink Floyd musika talde britainiarra protagonistatzat duena.

Lan honetan Pink Floydek abesti batzuk jotzen ditu Vesubiok estalitako erromatar hiri zaharraren anfiteatroan ("Echoes", "One of These Days" eta "A Saucerful of Secrets"). Pelikulan agertzen diren gainontzeko gai musikalak Parisko estudio batean filmatuak izan ziren, Ponpeiako anfiteatroaren irudiekin batera. Ponpeian bertan zein Parisko estudioetan filmatutako kontzertuetan publikorik gabe jarduten du Pink Floydek; musika laguntzaileak eta grabazioaren taldea besterik ez dira irudietan agertzen, laukote britainiarraz gain. Antza, pelikulak protagonismo osoa musika taldeari -soilik- eman nahi izan zion.

Filmean entzuten diren gaiak taldearen lehenengo urtekoak dira (1967-1971); A Saucerful of Secrets, Ummagumma eta Meddle L.P.-etan dauden batzuk aukeratuak izan ziren.

Frantziako eta Alemaniako telebistak pelikula honen ekoizleak izan ziren, eta aurrekontu apal batekin 65 minutuko iraupena zuen produktua burutu zuten. 1972an estreinatu zen zinema aretoetan, eta hilabete batzuk geroago Frantzia eta Alemaniako telebistetan igorri zuten. Hasierako bertsioa laburregia zelakoan, 1973an Adrian Maben zuzendariak Pink Floyden taldekideei estudioko elkarrizketa batzuen bitartez pelikula luzatzeko eskatu zien, The Dark Side of the Moon albuma grabatzen ari ziren bitartean. Hola, 1974an pelikularen bertsio luzeagoa estreinatu zen, 85 minutukoa  Jordi Sierra i Fabra: Pink Floyd, Viaje al Sonido, 149-150 orr., (1976) .

Pelikula honen bitxikerien artean bi aipa daitezke: hainbat eszenatan Roger Waters-ek, Richard Wright-ek eta David Gilmour-ek elastikorik gabe jotzen dute, egun hartako bero saparen ondorioz (35º C-etara iritsi zen); eta hornidura elektrikoa bermatu ahal izateko kable luze bat (kilometro batekoa) prestatu behar izan zen, anfiteatrotik udaletxeraino  Marcos, Carlos: “Una ventana de libertad, una meta”: cuando ‘Pink Floyd at Pompeii’ se coló en la España de Franco El País, 2025-03-30ean 

Pink Floyd Live at Pompeii Pink Floyden pelikula da, "Let It Be" The Beatles-ena edo "Gimme Shelter" Rolling Stones-ena diren bezalakoak. Film honen xarma inguru klasiko baten irudiak (antzinako hiri erromatarrarena) musika abangoardista batekin uztartzean datza, zinemaren baliabide bereziak ere (kea, haizea, irudien gainjartzeak....) erabiliz.

 Gai musikalen zerrenda 

 1972ko hasierako bertsioa 
 "Intro Song"
 "Echoes, Part I"
 "Careful with That Axe, Eugene]"
 "A Saucerful of Secrets"
 "One of These Days"
 "Set the Controls for the Heart of the Sun"
 "Mademoiselle Nobs"
 "Echoes, Part II"

 1974ko bertsioa 
 "Intro Song"
 "Echoes, Part I"
 "On the Run" (estudioan)
 "Careful with That Axe, Eugene"
 "A Saucerful of Secrets"
 "Us and Them" (estudioan)
 "One of These Days"
 "Set the Controls for the Heart of the Sun"
 "Brain Damage" (estudioan)
 "Mademoiselle Nobs"
 "Echoes, Part II"

 Erreferentziak 

 Kanpo estekak 

Kategoria:Pink Floyd
Kategoria:Frantziako film dokumentalak
Kategoria:Belgikako filmak
Kategoria:Musika taldeei buruzko filmak
Kategoria:Rockari buruzko filmak
Kategoria:1972ko filmak